Source: https://e-justice.europa.eu/content_order_for_payment_procedures-41-sk-sk.do?member=1
Timestamp: 2019-07-20 12:31:49+00:00
Document Index: 11658552

Matched Legal Cases: ['§ 265', 'súd ', 'súd ', 'súd ', 'súd ', 'súd ', '§ 168', 'súd ', '§ 299', 'súd ', 'súd ']

Konania o „platobnom rozkaze“ - Slovensko
1.3.1 1Je použitie štandardizovaného formulára povinné? (ak áno, kde je možné taký formulár získať?)
Platobný rozkaz patrí medzi tzv. skrátené konania súdu. Konanie je upravené v § 265 a nasl. zákona č. 160/2015 Z.z. Civilný sporový poriadok (ďalej len „CSP“).
Vydať platobný rozkaz možno len ak sa v návrhu uplatňuje právo na zaplatenie peňažnej sumy a to na základe skutočností tvrdených žalobcom, o ktorých súd nemá pochybnosti, najmä ak tieto skutočnosti vyplývajú z listinných dôkazov, možno o žalobe rozhodnúť bez vyjadrenia žalovaného a bez nariadenia pojednávania aj platobným rozkazom, v ktorom sa žalovanému uloží, aby do 15 dní od doručenia zaplatil uplatnenú peňažnú pohľadávku alebo jej časť a nahradil trovy konania alebo aby v tej istej lehote podal odpor. Výrok o trovách konania sa na účely konania o platobnom rozkaze považuje za uznesenie.
Použitie tohto konania je dobrovoľné, účelom je rýchle a hospodárne vybavenie veci. Vydanie platobného rozkazu nie je viazané na výslovnú žiadosť navrhovateľa, súd môže vydať platobný rozkaz aj keď navrhovateľ žiada, aby súd rozhodol rozsudkom.
V prípade, že sa platobný rozkaz doručuje do cudziny uplatňuje európsky platobný rozkaz. Návrh na vydanie európskeho platobného rozkazu sa podáva prostredníctvom vzorového tlačiva A Nariadenia Európskeho parlamentu a Rady ( ES) č. 1896/2006 z 12.decembra 2006, ktorým sa zavádza európske konanie o platobnom rozkaze.
Na konanie v prvom stupni je príslušný okresný súd. Konanie sa uskutočňuje na tom súde, ktorý je vecne a miestne príslušný.
Použitie formulára v tomto konaní nie je povinné, avšak ak navrhovateľ predloží spolu s návrhom na začatie konania platobný rozkaz na tlačive uverejnenom na internetovej stránke Ministerstva spravodlivosti SR http://www.justice.gov.sk/ , zároveň sú na vydanie platobného rozkazu splnené zákonom ustanovené podmienky a je zaplatený súdny poplatok, súd vydá platobný rozkaz najneskôr do 10 pracovných dní od splnenia týchto podmienok.
V tomto konaní zastupovanie advokátom nie je povinné.
Ide o skrátené konanie, ktorého skutkovým základom sú len skutočnosti tvrdené žalobcom. Vyžaduje sa teda, aby skutočnosti, z ktorých sa vyvodzuje žalobou uplatnené právo, boli dostatočne osvedčené, požadované plnenie musí byť objektívnym právom dovolené.
Uplatnený nárok sa vyžaduje preukázať napr. zmluvou. V každom prípade je potrebné doložiť k návrhu dôkazy, ktorými navrhovateľ preukazuje svoj nárok.
Ak súd nevydá platobný rozkaz, postupuje podľa § 168 ods. 1 CSP, t.j. postupuje sa obvyklým postupom ako pri akomkoľvek inom spore.
Ak sa uplatňuje právo na zaplatenie peňažnej sumy zo spotrebiteľskej zmluvy a odporcom je spotrebiteľ, súd nevydá platobný rozkaz, ak zmluva alebo iné zmluvné dokumenty obsahujú neprijateľné podmienky ( § 299 ods. 2 CSP).
Opravný prostriedok v konaní o vydanie platobného rozkazu je odpor. Odvolanie je opravný prostriedok len proti výroku o trovách konania. Rozhoduje o ňom súd bez pojednávania.
Odpor ako opravný prostriedok sa podáva do 15 dní od jeho doručenia na súde, ktorý ho vydal. Musí sa odôvodniť. Za podanie odporu ako opravného prostriedku sa platí súdny poplatok.
Ak čo len jeden z odporcov podá včas odpor s odôvodnením vo veci samej, zrušuje sa tým platobný rozkaz v plnom rozsahu a súd nariadi pojednávanie.
Márnym uplynutím lehoty na podanie odporu, nadobúda platobný rozkaz právoplatnosť.
Je potrebné správoplatniť platobný rozkaz – opatriť ho pečiatkou právoplatnosti a vykonateľnosti, úkon sa vykoná na súde, ktorý vydal platobný rozkaz. Následne je potrebné podať návrh na vykonanie exekúcie.
Ak nebol podaný v zákonnej lehote odpor ako opravný prostriedok, platobný rozkaz má účinky právoplatného rozsudku. Proti právoplatným rozhodnutiam v zmysle OSP je prípustné podať mimoriadny opravný prostriedok, avšak za predpokladu splnenia všetkých zákonných predpokladov. Možnosť podania mimoriadneho opravného prostriedku závisí od jednotlivých okolností a skutočností každého prípadu.